Oikeusministeriö esittää, että valtioneuvosto irtisanoisi valtakunnansyyttäjä Matti Nissisen.

Taustalla on Nissisen joulukuussa korkeimmalta oikeudelta saama tuomio virkavelvollisuuden rikkomisesta. Oikeusministeriö käynnisti tuomion jälkeen virkamiesoikeudellisen harkinnan Nissisen asemasta.

Kokonaisharkinnan perusteella oikeusministeriö on päätynyt esittämään irtisanomista. Erottamista käsitellään torstaina valtioneuvoston istunnossa.

Oikeusministeriön arvion mukaan Nissisellä ei ole edellytyksiä valtakunnansyyttäjän viran hoitamiseen sen jälkeen, kun korkein oikeus KKO antoi hänelle joulukuussa sakkotuomion tahallisesta virkarikoksesta. KKO:n mukaan Nissinen rikkoi tahallisesti virkavelvollisuuksiaan, kun hän toimi esteellisenä syyttäjälaitoksen koulutushankinnoissa.

Nissinen osallistui käsittelyyn ja päätöksentekoon, jossa syyttäjälaitokselle hankittiin koulutuspalveluita yritykseltä, jossa hänen veljensä oli omistajana. Nissinen myönsi jo tutkinnan alkuvaiheessa syyllistyneensä toiminnallaan virkavelvollisuuden rikkomiseen, mutta kiisti tahallisuuden.

Nissinen oli pidätettynä hoitamasta valtakunnansyyttäjän virkaa asian oikeuskäsittelyn ajan. Hän palasi hoitamaan virkaansa KKO:n tuomion jälkeen.

Klo 9:47 juttua korjattu: Koulutuspalveluita hankittiin syyttäjälaitokselle, ei KKO:lle kuten jutussa alunperin luki.

Lue myös:

KKO:sta historiallinen päätös: Valtakunnansyyttäjälle sakkotuomio virkarikoksesta

Valtakunnan ylin syyttäjä itse syytettyjen penkillä korkeimmassa oikeudessa (siirryt toiseen palveluun)

Valtakunnansyyttäjä puolustautuu: Kyse huolimattomuudesta – aktiivisuus ja innostus hämärsivät harkintaa

Nyt puhuu valtakunnansyyttäjä Matti Nissinen: "Olen tuntenut ahdistusta, häpeää, turhautumista, ärtymistä"